LidanRubinov/Halacha-QA huggingface dataset:
שאלה: הקשה על אורגן מנותק מחשמל בשבת: יש לי פסנתר חשמלי שמפיק צליל כאשר יחובר לחשמל, האם אני רשאי להקיש על הקלידים בשבת ו או ביום טוב כאשר הוא מנותק מהחשמל?
תשובה: אסור, כיוון שמדובר בכלי שמלאכתו לאיסור ולכן אסור להזיז את הקלידים.
שאלה: פדיון בן: מדוע לא עושים פדיון בן לתינוק בכור שנולד בניתוח קיסרי?
תשובה: התורה אמרה : "כל פטר רחם לכל בשר אשר יקריבו ל-ה'. אך פדה תפדה את בכור האדם. ופדויו מבן חדש תפדה בערכך כסף חמשת שקלים בשקל הקדש. " (במדבר יח טו-טז). פטר הוא מלשון פתיחה (רש"י ורשב"ם שמות יג ב), לכן כל בכור שנולד ראשון לאמו ופותח את רחמה חייב בפדיון בכורות אף שלאביו ישנם עוד ילדים. רק ילד שנולד בלידה דרך הרחם חייב בפדיון ואילו הנולד בניתוח קיסרי פטור מפדיון שהרי לא פתח את הרחם. (גם הילד שיוולד אחריו פטור מפדיון).
שאלה: מקום התפילין של ראש: התחלת מקום צמיחת השערות שלי גבוה מהרגיל (ולא מהקרחה). האם אני מניח את התפילין ממקום זה או מקום יותר נמוך?
תשובה: עליך להניח תפילין במקום שראוי לגידול שיער באופן טבעי למרות שאצלך באופן אישי לא גדל שם שיער.
שאלה: נטילת ידיים אחת לשתי תפילות: אני בדרך כלל מתפלל מנחה וערבית הסמוכים זה לזה. אני מקפיד ליטול ידיים לפני תפילת מנחה.האם אני יכול לוותר על נטילת ידיים לפני ערבית? משום שזמן ההפסקה בין מנחה וערבית הוא מועט (10-15 דקות) ואני יכול לשמור את ידי בטהרה. חשוב לציין- שאני מנסה ללמוד בזמן וזה ממעט מהזמן הזה.
תשובה: אפשר ליטול ידים לפני מנחה ולהסתמך על כך גם לערבית.
שאלה: קריאת הפטרה בזוג: ראיתי בתשובות שאת קריאת ההפטרה יכול רק בעל המפטיר לקרוא ואי אפשר להתחלק עימו. אני מכיר בבתי כנסת תימניים שמתבצעת חלוקה של ההפטרה (לא תמיד), כלומר שני אנשים קוראים את ההפטרה פסוק לאחד ופסוק לשני. האם מנהג זה עובר על דין ופסול? אם כן מניין יכול להיות שהגיע מנהג זה? האם יש מקורות מהם אפשר ללמוד על הנושא?
תשובה: במקומות שנהגו כן אין צריך לבטל מנהגם מאחר שיש להם על מי לסמוך, אך לכתחילה אינו מנהג רצוי. הרחבה ומקורות: המנהג שהזכרת הובא בתשובת הריב"ש בסימן מ' (הובאו דבריו בב"י בסימן רפ"ד) ו : "הוספת לשאול שמפטיר אחד קורא פסוק אחד והשני פסוק אחר וקורין אותה בדילוג וזה מנהג טעות כי המפטיר שקרא בתורה מפני כבוד התורה צריך שיקרא הוא כל ההפטרה" עכ"ל הריב"ש. הריב"ש פוסל את המנהג הזה בגלל הגמרא במגלה דף כג,א שאומרת שהמפטיר בנביא צריך שיקרא בתורה תחלה מפני כבוד התורה ואם קוראים שניים בדילוג הרי אחד מהם לא קרא בתורה תחלה. דברי הריב"ש לא נזכרו בשו"ע (ובמשנה ברורה הובא בשם העטרת זקנים) ומכאן יש פתח לקיים מנהג זה כפי שיבואר בהמשך. המנהג שהזכרת אינו מוכר לי אך ראיתי בשו"ת עולת יצחק לרב יצחק רצאבי שליט"א (ח"ב סימן ק"ד- ק"ה) שמזכיר מנהג דומה, שמקורו מדרום תימן, שם נהגו שאם קטן רוצה לעלות להפטרה עולה אביו למפטיר ומברך ברכה ראשונה של ההפטרה וקורא שניים או שלושה פסוקים ואח"כ ממשיך בנו וקורא שאר ההפטרה ומשייר שניים שלושה פסוקים אחרונים שאותם קורא אביו ומברך האב ברכות האחרונות. ויש נוהגים שהקטן ממשיך כל ההפטרה והאב רק מברך ברכות האחרונות. בשו"ת עולת יצחק הנ"ל דן ומקשה על דברי הריב"ש ומעלה שאפשר שאין דבריו מוכרחים להלכה ואחת הראיות שהוא מביא היא שהב"י והריב"ש עצמם נחלקו בעניין דומה בסימן רפ"ב בעניין קטן שעולה למפטיר שהגדול עומד וקורא בתורה במקומו והקטן קורא ההפטרה בלי לקרות בתורה תחלה ודעת הריב"ש דאינו מנהג יפה והב"י חלק עליו שבזה שהגדול עולה למפטיר ניכר כבוד התורה אע"פ שהקטן שקורא ההפטרה לא עלה בעצמו (וכעין זה אפשר להביא ראייה מדברי הרמ"א בסימן רפ"ד סעיף ד' שאם קראו למפטיר מי שאינו יודע לומר ההפטרה יכול אחר לאמרה ומסביר המשנ"ב שאע"פ שצריך לקרוא בתורה תחלה מ"מ בדיעבד אמרינן שגם בזה איכא כבוד לתורה שניכר הדבר שקראו בתורה תחלה לשם מפטיר). וכתב הרב רצאבי, אם כן, כ"ש למנהג שלנו שהראשון שמתחיל לקרוא ההפטרה קרא בתורה תחלה. הראייה העיקרית שעליה מסתמך הרב רצאבי הלכה למעשה היא מתכלאל כתיבת יד של אחד מחכמי תימן הגדולים לפני כשלוש מאות שנה, מהר"ר יצחק ונה זצוק"ל, שם הוא מביא להלכה שיכול אחד שיעלה למפטיר יקרא ג' פסוקים מן ההפטרה וישב ומי שהוא רוצה לעמוד במקומו יעמוד וישלים ההפטרה. ואם כן, יש לנו עדות מאחד מחכמי תימן הקדומים שלא קבלו את דברי הריב"ש להלכה. אחר כל זאת מסקנתו להלכה, שצריך אחד לקרוא ההפטרה ובמקום שיש מנהג ששניים קוראים א"צ לבטל מנהגם כי יש להם על מי שיסמוכו. וכמו כן, גם במקום שלא נהגו כן מכל מקום בשעת הדחק, כגון: שיש שני חתנים ושניהם רוצים לקרות ההפטרה, אפשר לסמוך על דברי הרב יצחק ונה הנ"ל ששניים יקראו (אחד יברך ויקרא ג' פסוקים בתחלה ובסוף והשני יקרא באמצע או שיקראו פסוק פסוק כפי שהזכרת. אמנם שם הזכיר הרב רצאבי שיש עדיפות לפתור את העניין בדרכים אחרות עיין שם אך חתם את דבריו שאם הדרכים הנ"ל לא מקובלות על הצבור ויכולים לבוא לידי מחלוקת יכולים לקרוא שניים כנזכר לעיל). הרב ישי ואדעי
שאלה: כסף צדקה עבור אימי: אני משרת בצבא ובבסיס שלי נתנו לקופת צדקה של עניים כסף של כפרות. בנוסף אני נשוי ואימי במצב כלכלי קשה כך שאני ואחותי הנשואה נותנים לה את המעשר כספים שלנו. האם אפשר יהיה לתת את הכסף (370 ש"ח) לאימי שתחי?
תשובה: יש לחלק את הכסף לכמה עניים ולא לתת את כולו לעני אחד. חלק מהסכום אפשר לתת לאמא שלך.
שאלה: בישול על ידי גוי במסעדה: האם יש פוסקים המקילים ומאפשרים לספרדי לאכול במסעדה בה יהודי רק מדליק את האש בפסיקת הרמ"א (כלומר כשרות רגילה?) או שספרדי לעולם חייב לאכול בכשרות מהדרין?
תשובה: לאדם מעדות המזרח אסור לאכול מבישולי עכו"ם אלא אם כן יהודי עשה משהו בבישול עצמו ולא רק באש, כגון: הדלקת התנור וכדו'. וכפי שנפסק בשו"ע חלק יו"ד (סי' קיג סעיף ז').
שאלה: עובי הלולב: האם יש שיעור מינימלי לעובי של הלולב?
תשובה: לא.
שאלה: הגדרת תלמיד חכם: מה תלמיד חכם אמור לדעת, ללמוד, להרגיש, לעשות? במה הוא נבדל מאדם פשוט? איך מגיעים לכך?
תשובה: תלמיד חכם אמור להיות אדם שאין לו זמן סתמי. הוא הולך וכובש את כל הזמן הפנוי והופך אותו לזמן של מצווה. הוא יכול לעבוד לפרנסתו אולם מעבר לכך הוא את יתרת זמנו מנצל לדברים שבמצווה. הבסיס של תלמיד חכם זה לימוד התורה. הבסיס של לימוד תורה ידיעת התורה שבכתב  כ"ד ספרים  והתלמוד בבלי. הבסיס של תלמיד חכם שיודע כיצד לתרגם את כל לימודו לבהירות באמונות ודעות ולפסיקת הלכה למעשה. התנאי המקדים להיות אדם תלמיד חכם שהוא במידותיו הולך בדרכי ה'. הוא מלא ענווה יראה אוהב את הבריות אוהב את המקום ומקרב את הבריות לתורה.
שאלה: אלרואי דוד: קרה לי מקרה צרוף מקרים מאד מוזר, וכך הוא: הבן זקונים שלנו נולת לפני קצת יותר משלוש שנים. מאחר ואנו משפחה שומרי מצוות (בעלי תשובה) החלטנו כמובן לקרוא לילד בשם יהודי. בחרנו לקרוא לו בשם "אלרואי" מלשון "אל-רואי" ומאחר ולאבי יבד"ל קוראים דוד, ניתן לו שם שני על שם אבי "דוד", כך יצא ששמו של בני "אלרואי דוד". לאחרונה עיינתי במאגרי מידע באינטרנט על מנת למצוא מקורות לשם, והתברר לי לאכזבתי כי היה בעבר משיח שקר בשם "אלרואי דוד" וזה המקור היחידי לשם שמצאתי!!! שאלתי היא: האם בני יכול להמשיך להשתמש בשם הזה או שצריך להחליף לו את השם?
תשובה: כיון ששם זה היה של משיח שקר נראה לי להמליץ לתוספת קטנה והיא אל חי רואי. שם זה נזכר בתורה כאשר הגר הודתה לד' על נס הצלתה ומאוחר יותר בתפילת יצחק אבינו. וידוע לנו ששם זה נמצא בשימוש בזמננו, ובזה לא יהיה שינוי גדול שעלול להפריע, ותהיה בו משמעות מבורכת.
שאלה: זכויות יוצרים- צריבת שירים: מותר לצרוב שירים דתיים לאנשים חילוניים בתקוה שישפיעו עליהם?
תשובה: אי אפשר לגנוב בשביל לקרב לתורה. במקום שאסור לצרוב אין הבדל במטרת הצריבה.
שאלה: צניעות  שבת: 1. האם צג אלקטרוני העומד במטבח ומחליף תמונות משפחתיות (המכשיר מחובר לחשמל) ולא דורש שום התעסקות יכול לעבוד בשבת - כמובן ההדלקה היא לפני שבת (אם כן,מה ההבדל בין זה לבין וידאו בשבת?) 2. האם מותר לאשה להסתובב בביתה ללא כיסוי ראש שחלון ביתה פתוח לרשות הרבים?
תשובה: מתוך תשובות הרב ליאור לשאלות דומות: 1. אני חושב שמותר להשאירו עובד בשבת, היות ואדם לא עושה כלום. אם האלבום עומד בצד ואדם לא צריך לטלטל אותו, אני לא חושב שיש בעיה. 2. מעיקר הדין מותר לאשה ללכת בבית בלי כיסוי ראש אבל אם רואים אותה מבחוץ אז מסתבר מאוד שהיא צריכה להקפיד שלא יראו אותה מבחוץ, או שתסגור את התריסים או את הוילון, ואם זו קומה גבוהה אין חשש, רק בקומת קרקע.
שאלה: דין תורה לגורם ציבורי: האם ניתן להביא גורם ציבורי ו או רשות ציבורית לדין תורה?
תשובה: רשות ממשלתית אסורה על פי חוק להתדיין בדין תורה ומחוייבת להתדיין בבית משפט אזרחי, לכן מותר לתובעם ישירות בבית משפט ואין צורך לילך לבית דין. הרב ניר אביב
שאלה: הושענא רבה ושמחת תורה: מחיפוש קצרצר באתר ראיתי כי שאלה זו נשאלה אך טרם הצלחתי להבין את תשובתה וברצוני לוודא במאת האחוזים וזוהי השאלה : הושענא רבה, האם ביום הזה אסורות מלאכות האסורות בשבת? (מותר חשמל ואש?) כנ ל לגבי שמחת תורה, אותה השאלה? (שתי שאלות)
תשובה: הושענא רבה הוא ככל יום בחול המועד ומותר בו להדליק חשמל וכד'. יום שמחת תורה הוא חג ולכן אסור להדליק חשמל דינו ככל שבת למעט שמותר לבשל ולהכין בו אוכל. אסור להדליק ולכבות אש אלא רק להעביר אש מנק דולק.
שאלה: הבנה בזוגיות: אשתי פסימית קיצונית. הכל רע לה. אני ראלי- מכיר מה שטוב, מה שלא, וחי עם מה שיש. מדכא אותי להיות בחברת אשתי, מדכא אותי לדבר איתה. היא לא מנסה לשנות שום דבר כי בטח אני ייכשל. אין עם מי לדבר, אין פרטנר. כל היום היא על המחשב עם משחקים ילדותיים. לשיעורים היא לא הולכת ולא שומעת כי אני בטח לא יבין, את עבודות הבית היא לא עושה כי ממילא אני לא עושה אותם טוב (מה שנכון). אני לא מעודד אתה עם ססמאות ואומר לה שיהיה טוב, כי אני לא יודע מה יהיה. גם החלק של מצילות אותנו מן החטא לא קיים. לפנים הייתי עובר עבירות. כיום אני ברוך ה מתגבר על עצמי. אבל זה בטח לא עושה אותי שמח ורגוע. שאלתי: האם עלי לקבל אותה כמצב נתון, לראות את זה כנסיון, להתפלל, וזהו? לעזוב? יש לנו כבר ילדה, והיא בהריון. משהו שלא חשבתי עליו?
תשובה: לא שואלים שאלות חיים ומוות דרך האתר. צריך שיחה עמוקה ומיושבת לראות מה מתאים לך, מה כוחתיך ומה תיקוותיך. הרבה נשים נראות כפסמיות יותר מהגברים אולם ודאי שזה לא הצד הדומיננטי והבלעדי שיש בהם. צריך לעזור ולמצוא בכל אישה את הצדדים האחרים שהם הרבה יותר מאירים. להישאר במצב האומלל שאתה מתאר לא כדאי. אני מעריך שניתן להישאר ביחד אולם לשנות ולבנות אופק חדש. אולם אלו סתם אימרות. צריך, כפי שאמרתי, להכיר אתכם יותר לעומק. בכל מקרה, אני ממליץ לא לקבל החלטות פזיזות. הרי כשבחרת בה כאישה מצאת בה דברים, אם כן, להיכן נעלמו כל הדברים היפים שמצאת בה. אתה עד כדי כך טיפש שתוך שנה מצאת שאתה לא יודע לבחור. ומה יהיה בסיפור הבא, האם תדע לבחור? לכן כדי ללכת ליעוץ עמוק יותר ואז לראות כיצד ממשיכים.
שאלה: עבודה בחול המועד - דבר האבד: לא עבדתי עבודה מסודרת כל החודש והציעו לי עבודה של יום אחד ביום שני הקרוב, שחל בחול המועד סוכות. העבודה היא כסדרן ביום כיף של מפעל, מ-6:00 בבוקר ועד שעות הצהריים, מה שיכול לגרום לי לפספס את תפילת שחרית. ואני מפחד גם מהבחינה הזו שאנשים יראו בחור דתי (אני חוזר בתשובה) שעובד בחוה"מ. כמו כן, אני כותב גם לפרנסתי (באינטרנט). בשל החגים וכל העומס לא כתבתי כלום החודש. מתאר לעצמי שהאחריות נופלת עליי. בכל מקרה, האם כתבה שאכתוב ותתפרסם - אסורה עקב עשיית מלאכה בחוה"מ? מה הרב מציע לעשות? האם זה נחשב דבר האבד? המון לרב על זמנו. וחג שמח!
תשובה: אם זה יום כיף, העבודה בחוה"מ מותרת.
שאלה: היחס לפסקי הלכה באינטרנט: 1. האם תשובה לשאלה שמפנים לאתר העוסק בשו"תים בדואר אלקטרוני בלבד היא תשובה בגדר של פסק הלכה מחייב או סתם דבר שממנו לומדים תורה? 2. האם יש הפרש בין פנייה בדואר אלקטרוני לרב מסוים ובין פנייה לקב רבנים או לכלל הרבנים הפועלים באתר זה (הכוונה היא שאין יודעים מלכתחילה מי יענה)? 3. האם יש הפרש בין מי שמתכוון ללמוד תורה ואחר-כך לבחור רב שיפסוק ובין מי שכל כוונתו לקבל פסק הלכה המחייב אותו אישית, לאחר שתיאר בעיה אישית באופן מפורט וברור? 4. האם חייבים לשאול אנשים שמכירים אתר זה ולוודא שארגון זה ניתן לסמוך עליו לפני שמצייתים לפסק שניתן ע"י אחד מרבניו? האם צריך לברר על כל רב בנפרד? 5. האם מותר ללמוד תורה מאתר כזה (הכוונה היא: בלי לקבל את הנאמר כפסק הלכה אישי) בלי לברר עליו שמדובר באתר אורתודוקסי אמין?
תשובה: לצערי, לא כל הרבנים העונים ברשת הם בני סמכא. יש תשובות המתאימות למקרה פרטי ואינן יכולות לשמש כפסיקה כוללת (לצערי, יש משיבים שאינם נוהגים באחריות ומפרסמים לכלל הציבור תשובות האמורות להתייחס למקרה פרטי בלבד ומכשילים את הציבור).
שאלה: להתפלל על תמונת קבר צדיק : ראתי אתרים באינטרנט שבהם מופיע תמונה של קברי צדיקים ובאתר רשום שאפשר להתפלל על קבר הצדיק. זאת אומרת, להתפלל דרך תמונה של קבר צדיק באינטרנט. האם זה אפשרי?
תשובה: אין משמעות לתפלה מול תמונה של צדיק. יש משמעות רק בסמוך לקבורתם.
שאלה: סירוק בשבת בזמן הזה: האם בזה"ז יהיה ניתן להתיר סירוק בשבת לאדם שברור לו שלא ניחא לו כלל בתלישת שערות המדודלות או שאחרי בדיקה ביום חול של מספר פעמים רב לא נמצאה שערה אחת שנתלשה מכח הסירוק אלא פשוט מעונין לסדר את שערותיו. ונאמר שאין המסרק מוגדר ככלי להסרת שיער אלא לסידורו והיא אינה מלאכה וגם אם תתלש שערה הוי דבר שאינו מתכוין, ואפילו ודאי שתתלש יוכל לסמוך על מ"ד דפסיק רישיה דלא ניחא ליה בדרבנן שרי לכתחילה, כי המסרק אינו כלי אלא הוי כתלישה ביד דאיסוריה מדרבנן?
תשובה: אם עשית בדיקה וברור לך שהשערות אצלך לא נתלשות - מותר.
שאלה: איזו כתיבה מותרת בחול המועד: אנו יודעים שמלאכת הדיוט מותרת בחוה"מ, ולכאורה הכתיבה שלנו היום, שכולם רושמים בדף ועט ביומיום, אף היא מלאכת הדיוט, אף אחד לא מקפיד שהכתיבה תהיה מאוד משורטטת וכדומה. אם כן, האם כתיבה רגילה ללא הקפדה מיוחדת על איכותה תהיה מותרת גם ללא דבר האבד או צורך המועד? אם לא, אשמח לדעת מדוע.
תשובה: יש דעה שרק כתיבת סת"ם אסורה בחול המועד, אולם מקובל לכתוב בשינוי.
שאלה: כתיבת ברכה ליום הולדת בחול המועד: 1) האם מותר לכתוב ברכה בחול המועד לאבא שלי ליום ההולדת שיחול ביום רביעי הקרוב? (הוא עדיין, לצערי, חוגג לפי התאריך הלועזי) 2) ואם מדובר בסוג של ראיון שעשיתי איתו ואני רוצה לערוך אותו במחשב בחוה"מ, האם זה אפשרי? 3) ולהדפיס בחוה"מ כדי להביא לו את זה ביום ההולדת?
תשובה: 1-3) מותר
שאלה: בעיות בכלי זכוכית ובמדיח כלים: אני ומשפחתי נוהגים מנהגי אשכנז. יצא לי השנה לעבוד עם אנשים רבים מעדות המזרח, שאצל הרבה מהם נהוג להתיר שימוש באותם כלי זכוכית לבשר ולחלב (חלקם מחכים 24 שעות ואז מתירים וחלקם מסתפקים בשטיפה בין לבין.) באוכל חם וקר, משום שזכוכית לא בולעת. נתקלתי בבעיה נוספת כשגיליתי שבבתים מסויימים אף מדיחים את הכלים יחד (בשר וחלב) באותה שטיפה במדיח! ויש כאלה שמדיחים חלבי ובשרי בנפרד אך באותו מדיח כלים. כאשר אני מגיעה לבקר בבתיהם אני לא יודעת האם מותר לי להשתמש בכלים- משום שלפי הידוע לי לאשכנזים אסור להשתמש בכלי זכוכית לבשר וחלב-וכך יוצא שהכלים שלהם טרפים ממש בשבילי! וכך גם בנוגע לכלים שמודחים יחד. האם אני צריכה להמנע מלאכול ולשתות אצלהם? (יש לציין שאביה של חברה שלי שבביתה נוהגים כך הוא תלמיד חכם מפורסם ולכאורה אין סיבה שלא לאכול אצלם.) לעניות דעתי, אם באמת אסור לאשכנזים לאכול בבתים שנוהגים כך יש לפרסם זאת בציבור משום שרבים לא מודעים לכך, כמוני.
תשובה: המחלוקת אינה כה קוטבית. אין ויכוח על העובדה שזכוכית נחשבת חומר קשה שאינו בולע. האשכנזים מחמירים בגלל שזכוכית עשויה מחול ודומה במידה מסוימת לחרס. אשכנזי המתארח אצל ספרדי יכול לאכול בכליו, כי סתם כלים אינם בני יומם וכאמור איסורם של כלי זכוכית אינו מהתורה. עם זאת, לא ידוע לי על פוסק שהתיר הדחה מעורבת של כלי בשר וחלב, וביניהם כלי זכוכית וכלים אחרים, סוף סוף שאריות המזון מכלי הזכוכית עוברים לכלים האחרים!
שאלה: להיכנס לבית כנסת ביום כיפורים: אם מותר למשהו שלא צם בכלל להכנס לבית הכנסת ביום כיפורים?
תשובה: להיכנס לבית הכנסת מותר לכולם. מצד ההלכה הוא יכול גם לעלות לתורה.
שאלה: האם שבת חול המועד היא יום טוב: האם אשתי צריכה בשבת חול המועד להדליק נר של שבת ויום טוב או רק נר של שבת ומהו יום טוב בהגדרתו?
תשובה: מאחר והדלקת הנרות היא בגלל השבת ולא בגלל החג, לכן מברכת רק להדליק נר של שבת. יום טוב הוא אחד מהחגים שנקבעו בתורה. בחול המועד אין איסור מלאכה כמו בחג אלא רק דברים מסויימים אסורים.
שאלה: קונפליקט בין בת, בעלה והוריה: רציתי לשאול אותך שאלה בנושא הזוגיות של אחותי. יכול להיות שזה לא נראה כמו בעיה ששיכת לי אבל הייתי רוצה לשמוע את דעתך ועצתך בנושא. אחותי מחותנת כבר למעלה מ-5 שנים עם שני ילדים ועוד אחד שנמצא בדרך (היא בהריון). בתחילת דרכה היו הרבה בעיות ומריבות עם בעלה ורוב המריבות נוצרו בעקבות קונפילקט בין ההורים שלי לבין בעלה של אחותי. מידי פעם הוא מתייחס לאחותי בצורה לא ממש ראויה ואמא שלי בד"כ מאוד מתעצבנת על זה שמזלזלים בבת שלה כך ולכן היא זורקת הערות לכיוון בעלה שיפסיק אך בצורה עדינה (כדי לא לגרום למריבה) אך בכל זאת בעלה של אחותי בדעה שלהורים אסור להתערב בחיי המשפחה שלו. לאחר מכן תמיד נוצר וויכוח בין אחותי לבעלה על הדבר שקרה ובעלה של אחותי מצביע על ההורים שלי כאשמים שגורמים לפירוק המשפחה שלו. מכאן, נוצר וויכוח שקט עם הערות עוקצניות בין הורי לבעל. השבת, קרה את אותו הדבר בדיוק לאחר יותר משנה שהם השלימו ההורים שלי עם בעלה של אחותי הכל התפוצץ שוב. אחותי כבר התייאשה והחליטה שאין מצב שהם ישלימו שוב והיא החליטה להקשיב לעצת בעלה ולא מדברת עם הורי. ההורים שלי לא מחפשים את הוויכוחים האלה רק על-מנת להגן על אחותי ועושים זאת בעדינות שלא לגרום בעיות אך כעת שהם כבר נמאס להם "להבליג" להתנהגות שלו הם החליטו לא לוותר. במוצ"ש, לאחר שאחותי ובעלה עזבו הם התחרטו על-זה ואמא שלי הייתה ממש עצובה כי בסך הכל היא פגעה יותר בביתה ללא כוונת תחילה אך מצד שני היא לא יכולה לראות את ביתה סובלת עוד פעם ככה כמו בימים שהיה לפני "ההשלמה" (לפני כשנה). אני צריך שתעזור למצוא פיתרון למצב אע"פ שאין פה צודק או טועה. על האוזן הקשבת והזמן הפנוי שהקדשת לקרוא את שאלתי אליך.
תשובה: ניתן לומר שיש כאן הבדל בין הרגש לשכל. הרגש של ההורים שלך אומר שצריך להעיר לבן זוגה שיתייחס אליה נכון. אולם השכל מורה שזה לא מביא תיקון אלא דווקא קלקול. לכן, הדרך הנכונה היא שוב לחזור להתאפקות שלא לומר הערות לבעל של אחותך. זה מה שנצרך באופן דחוף. לאחר שירגעו הענינים ניתן לחשוב כיצד לטפל ברגש שמציף את הוריך וכיצד לעשות זאת בלי לפגוע בזוגיות של הזוג הצעיר. הכיוון באופן כללי הוא, לעבוד לא דרך הערות לבעל אלא דרך נתינת כוח לבת לעשות תהליך פנימי של שינוי במערכת היחסים שיש לה עם בעלה. איך עושים זאת? זה לא לגיל שלך. אתה יכול למסור את התשובה להוריך ובעז"ה אנו מקוים שהדברים יסתדרו. הדרך להביא עתה ל זה לא בדרך של ויכוח אלא פשוט להראות את הגעגוע שיש לכם אליהם ולרצות שהם יבואו אליכם לאחר שהכעס יקטן.
שאלה: עליה לקברי צדיקים בחול המועד: האם מותר לעלות לקברי צדיקים בחול המועד?
תשובה: מותר.
שאלה: אתרוגים מורכבים: אתרוג מורכב מהו? האם האתרוג מורכב עם פרי אחר? והאם האתרוג מורכב על כנה כמו עצי הדר אחרים? ושנה טובה.
תשובה: ישנם כמה טעמים שמובאים בפוסקים מדוע אתרוג מורכב פסול. טעם אחד הוא, שכתוב פרי עץ הדר (אתרוג) ופה לא מדובר באתרוג אלא במשהו אחר. טעם אחר הוא, שכיוון שנעשה בו איסור כלאיים הוא פסול. טעם נוסף הוא, שכתוב ולקחתם - שתהא לקיחה תמה, ואתרוג מורכב יש בו חלק שהוא לא אתרוג וממילא זה פסול של חסר. לפי טעם זה, האיסור הוא רק ביום הראשון כי בשאר הימים פסול חסר אינו מעכב. למעשה הכריעו כמעט כל גדולי ישראל וכן פסק המשנה ברורה, שאתרוג מורכב פסול.
שאלה: שחייה בחול המועד: האם מותר ללכת לכתחילה לים בחול המועד?
תשובה: מותר ללכת לים בחול המועד.
שאלה: בני ברוך: בעבר הרב פרסם את ההודעה הבאה: הוטעינו ע"י ד"ר לייטמן שמסר לנו ספר תמים לכאורה שבו לא ראינו פגם. לא ידענו שהוא עומד בראש כת בעייתית. לכשנודעו לנו כוונותיו החלטנו לחזור בנו מהסכמותינו. עתה גם נוכחנו לדעת שבפרק האחרון יש רעיונות מסולפים ביחס ללימוד התורה בימינו. בקרוב תפורסם הודעתנו. אני מבקש לדעת האם יש תשובה
תשובה: דעתי השלילית על תופעת בני ברוך לא השתנתה.
שאלה: להתפלל ב"הנץ הנראה " או הנץ המחושב: לכבוד תורתו שאלתי בענין זמן הנץ החמה כאן בעירנו אילת. האם זמן הנץ החמה צריך להחשב על פי המקום שבו האדם נמצא בו ורואה את תחילת גלגל החמה זורח או שמא עליו להצטרף למנינים הקוראים לעצמם כמתפללים בהנץ החמה על פי לוח ירושלים? זכורה לי גם הסוגיא בה נאמר "יהי חלקי עם מקבלי השבת בטבריה (העיר העתיקה הסמוכה לכנרת שוכנת לה במקום נמוך) ועם מוציאי השבת בציפורי (השוכנת במקום גבוה והשקיעה נראית עוד דקות רבות אחר הזמן של טבריה). מחובתי לציין שלא מצאנו שום בית כנסת שמתפללים בו בהנץ החמה הנראה אלא רק עפ"י הנץ המחושב. במצב כזה קיימת בעיה של העדפת תפילה ביחיד בשעת הנץ הנראה לעומת תפילה בציבור בשעה מוקדמת יותר, הנחשבת כזמן דיעבד. נוספת על כך הבעיה שלי ככהן. שאם עלי להמתין להנץ הנראה עלי המתין כ10 דק עד ח"י דק, ובינתיים אני נמצא בתוך ברכות ק"ש או לפני תפילת י"ח ויש בעיה לדבר אפילו אם קראוהו לעלות לתורה, ויש צורך לעלות לברכת כהנים שהיא לרוב (בשנים ומעלה) מד"ת. זכור לי שכאשר גרתי בישוב כוכב יעקב, הגר"מ אליהו זצ"ל הורה לנו להשוות בין הלוח שבידינו לבין הנראה בכוכב יעקב.ואת הפרש הזמן עלינו להוסיפו ללוח שברשותנו, ואכן כך נהגנו שנים רבות. חשוב לי לא להראות מוזר בעיני שאר המתפללים או ח"ו כחולק על גדולים ממני. לכן שאלתי היא: איך עלי לנהוג במקרה זה, והאם לפרסם את התשובה של הרב על מנת לתקן את הנדרש לתיקון אם אכן הוא דרוש תיקון? בברכת יישר כח.
תשובה: יש לנהוג על פי הנץ המחושב ולא על פי הנץ הנראה. אולם הנץ המחושב של אילת הוא שונה מן הנץ המחושב בירושלים. ולכן יש לחשב מתי בדיוק היו רואים את הזריחה באילת אילמלא היו ההרים מסתירים את השמש בזריחתה.
שאלה: דגים ושמנת: אנחנו אשכנזים, ומקפידים שלא לאכול דגים עם גבינה, אבל כן אוכלים דגים עם חמאה. השאלה שלי - שמנת - האם דינה כגבינה (ואם כך יש להפרידה ממאכלי דגים) או שדינה כחמאה (ואם כך ניתן לאוכלה עם דגים)
תשובה: כיון שאין התיחסות מפורשת בהלכה האוסרת שמנת עם דגים אפשר להקל.
שאלה: ברכות בחול המועד סוכות: 1. ברכת מעין שלוש בחול המועד האם מזכירים את המאורע? איזה נוסח מדוייק אומרים? ( בסימן רח בשו"ע כתוב שבת ויום טוב וראש חודש) מה המקור שאומרים? 2.ברכת הזן יש בסוף הברכה הרביעית הרבה "הרחמן" א מה המקור שאומרים את זה?(לא ראיתי בשו"ע) ב. ויש הרחמן של ימים מיוחדים שבת יום טוב וכו מה המקור לזה? ג. בסוכות אומרים "שהרחמן יקים לנו את סוכת דוד הנופלת" מתי אומרים את זה?( בכל החג, בחול המועד, בשבת חול המועד)למה? ומה המקור? 3 אם אכלתי כדי שיעור לברכת המזון מעין שלוש והקאתי, האם צריך לברך? מקור.
תשובה: 1. לא מזכירים. 2. א -ב. זה תוספות שנוספו במשך הדורות. עיקר ברכת המזון מסתימת ב"ומ לעולם אל יחסרנו". ג. בכל החג. 3. אין על מה לברך.
שאלה: קונסולת משחקים: קיימת קונסולת משחקים בשם PSP (PlayStation Portable) של חברת SONY. לקונסולה יש מערכת הפעלה וחברת סוני חוסמת מהמשתמש הרגיל את האפשרות להתקין על הקונסולה מערכת הפעלה חלופית ממספר סיבות: 1) הגנה על הצרכן. 2) מערכת ההפעלה של סוני מאפשרת לשחק רק במשחקים שסוני מקבלת עליהם תגמולים. אנשים כן מעונינים להתקין מערכת הפעלה חלופית הם רוצים זאת ממספר סיבות: 1) נוחות, מערכות ההפעלה החלופיות מתקדמות יותר. 2) משחק במשחקים חופשים על הקונסולה באופן חוקי. 3) משחק במשחקים לא חופשיים באופן לא חוקי. האם מותר לי להתקין לאנשים מערכת הפעלה חלופית בידיעה שיש סיכוי סביר שמטרתם היא דווקא האפשרות השלישית?
תשובה: בעצם שאלתך מתחלקת לשתיים: א. האם התקנת מערכת הפעלה חלופית שאינה מותקנת ע"י יצרן הקונסולה מותרת באופן עקרוני. ב. האם מותר להתקין מערכת הפעלה כזו שעל ידה יוכל המשתמש לשחק באופן לא חוקי. א. באופן הפשוט, מי שרכש בכספו מכשיר הרי שהוא הבעלים עליו ויכול לעשות בו ככל אשר יחפוץ. אם ירצה ישאיר את תוכנת ההפעלה שנמצאת במכשיר ואם ירצה יכול להסירה ולהתקין תוכנה אחרת. אמנם, אם בחוזה המכר היה סעיף לפיו השימוש במכשיר מותר רק עם התוכנה שמותקנת בו, יש מקום לדון. כמובן, שבדברינו להתיר התקנת התוכנה הכוונה היא רק לתוכנה חינמית או שנרכשה כחוק. ב. אם מערכת ההפעלה החלופית מאפשרת משחק חופשי במשחקים באופן לא חוקי וללא ת אז הדין הוא כלדהלן: אם ישנה סיבה נוספת לכך שהלקוח רוצה להתקין את התוכנה כגון שמאפשרת משחק במשחקים חינמיים שאין בתוכנה המקורית אזי מותר לך להתקין את התוכנה כי אנו תולים שישתמש באופן המותר ולשם כך אתה מתקין לו. אך אם ברור שכל התועלת מהתקנה זו היא רק משחק במשחקים באופן לא חוקי או שמפרש שזו הסיבה שרוצה את התוכנה אזי אסור לך להתקין לו את התוכנה, ויש כאן משום "לפני עיור לא תתן מכשול". הדבר נלמד מן המשנה במסכת שביעית פרק ה משנה ח: "בית שמאי אומרים לא ימכור לו פרה חורשת בשביעית וב"ה מתירין מפני שהוא יכול לשחטה מוכר לו. פירות אפילו בשעת הזרע ומשאיל לו סאתו אף על פי שהוא יודע שיש לו גורן ופורט לו מעות אע"פ שהוא יודע שיש לו פועלים וכולן בפירוש אסורין". מתבאר במשנה שמותר למכור פרה בשביעית אף שיש חשש שיעשה בה איסור חרישה, משום שניתן לתלות שקונה לשם שחיטה. הרב ניר אביב
שאלה: יום השנה בערב שמחת תורה   אמירת קדיש: דודה של בעלי נפטרה בערב שמחת תורה לפני שנתיים. המשפחה שלו מתלבטים עכשיו לגבי מועד עליה לבית העלמין. לפי מה שאני יודעת, אי אפשר לעלות לבית העלמין בחו"ל המועד סוכות. 1)האם זה נכון? 2)האם מותר עדיף לעלות לקבר באיסרו חג? אם כן, עד איזה שעה? 3) לגבי אמירת קדיש יתום. לאותה האישה שנפטרה נשארה רק בת אחת המשפחה של אחותה. מי יכול לקרוא את הקדיש? מה עושים אם אין מניין בעת עליה לקבר? האם עדיף להזמין קדיש בבית כנסת? איך זה עובד בדרך כלל? מראש.
תשובה: 1. לא הולכים לבית הקברות בחול המועד. 2. באיסרו חג ניתן לעלות. מאחר והשנה זה חל ביום שישי, כדאי להקדים את השעה ללפני הצהריים. 3. בשעת העלייה לקבר לא חייבים מניין. אם אין מניין לא אומרים קדיש. ביום הפטירה (ערב שמחת תורה) יש לדאוג למישהו שיאמר קדיש בבית הכנסת. הבעל של אחותה יכול לומר עליה קדיש או כל אדם אחר. אם הורי בעלך מסכימים, אף הוא יכול לומר עליה קדיש. ישנם מקומות בהם ניתן לשכור אדם שיאמר קדיש.
שאלה: דברי חול וחורבן: 1. ראיתי באחת התשובות באתרכם, שצדיק צריך לעיתים להיכנס לגהינום כדי להינקות על הדברים שהרחיקו אותו מעבודת ה. מה אז אסור כלל להתעסק בדברי חול, שהרי כל דבר חולין מרחיק מעבודת השם. אסור לדוג לקרוא ספרי חול (צנועים)? ומה ההבדל בין בנים לבנות? 2. האם זה נכון שהמקסימום זמן להיות בגהינום זה י ב חודשים, לפי המושגים שלנו? 3. רציתי לדעת מה בדבר מוזיקה ומנגינות לאחר החורבן. האם לא לשמוע שירים ומנגינות כלל?
תשובה: א. אין איסור לעסוק בדברי חול כי הקב"ה ברא אותנו בעולם החול ותפקידנו לקדש את החול. אולם כל זה נכון כשאנו נזקקים לחול לפי הצורך אך ללא הגזמה. הרי גם אם אוכלים אוכל בריא וטעים בצורה מוגזמת אפשר לקבל כאב בטן. ואין בזה הבדל בין בנים לבנות. אם החול בא על חשבון מצוות או בהגזמה הוא שלילי ואם לאו אין בו פסול. ב. נאמר בח כי משפט רשעים בגיהנם 12 חודש. אולם כנראה שהכוונה לרשע בינוני, אבל לרשע גדול העונש גדול לפי חטאיו. ג. אין לשמוע מוזיקה אם לא בזמנים של שמחה. אולם ישנם פוסקים שהתירו לצעירים לשמוע אם הם מרגישים צורך גדול לכך. אלא שכדאי לא להשמיע לכל הסביבה.
שאלה: "ובלכתך בדרך" - ברחוב הישראלי: האם מותר ללמוד תורה ברחוב? (כלומר: לשמוע שיעור תורה מהMP3.) האם יש בזה בעיה של מקום לא מכובד, בגלל שיש לפעמים ברחוב צואה, נשים לא צנועות וכו?
תשובה: שמיעת שיעור זה בגדר של הרהור בדברי תורה ולא לימוד. כל עוד אתה לא עובר ליד צואה של ממש או במקום מטונף, אין בזה שום איסור אלא אדרבה ניצול זמן וכו'. ואם עוברת אשה לא צנועה יש להסיט את העיניים וניתן להמשיך לשמוע את השיעור. ואם המקום מטונף יש לעצור רגע את השיעור, ולאחר שאתה עובר את המקום להמשיך. פח אשפה סגור שאינו מדיף ריח, מותר להמשיך לשמוע את השיעור גם כשאתה עובר לידו.
שאלה: כתיבה בחול המועד: האם מותר בחול המועד סוכות לכתוב שאלות בחשבון לצורך למידה למבחן בחשבון חשוב מאוד שיהיה מיד אחרי חול המועד סוכות?
תשובה: עדיף שתכתוב על גבי מחשב ללא הדפסה.